钦定古今图书集成/明伦汇编/官常典/第747卷 > 贾还朴
## 钦定古今图书集成/明伦汇编/官常典/第747卷 > 贾还朴

按《南宫县志》：“还朴，字文甫，侍御道干之长子也。少颖
敏而庄，从塾师句读时，即不作童子嬉弄态。稍长，攻
举子业，侪辈皆下之。年十八，补博士弟子员，恪守庭
训，学行兼优。戊寅，城将陷，满城鼎沸，弟还素密邀兄
筹进退，还朴曰：‘吾家为一邑之望，众人属耳目焉。且
功令森严，责备于乡士大夫者几与守土等。万一授
人以口实，则身名俱丧矣。吾长子也，代大人支撑门
户，不可徼幸，以为严亲羞，与城存亡可耳！虽然，双亲
老矣，父在外、母在堂，迎与养皆子职也。吾弟善自爱，
得慰父母，晨昏足矣’。”一言不及于私。明日，城陷，西北
隅矢如雨集。还朴知事不可为，乃奋身投城下而绝。
家人寻得其尸，勃勃如生。寻以义士旌表其门。